stanford-oval/wikipedia huggingface dataset:
סימביוזה

דג רמורה נדבק לצב ים. הוא ניזון משיירי ארוחותיו וכן מפלנקטון ויצורים אחרים שהוא תופס. הצב אינו ניזוק מכך.
אימפלה מטופלת על ידי זרזירי בקר.
סרטן נזיר עם שושנות ים עליו
קנית קטנה מאכילה פרט טפילי של קוקייה אירופית.
סימְבְּיוֹזָה (באנגלית: symbiosis; מיוונית: συμβίωσις, יחד + חיים) או צַוְתָּאוּת, היא סוג של יחסי גומלין בין מינים שונים של אורגניזמים החיים בצוותא, במשך תקופה ארוכה. כל אחד מהאורגניזמים המשתתפים בקשר סימביוטי קרוי צַוְתַּאי-סִימְבִּיּוֹנְט. קיים מצב שבו שני הסמביונטיים, מפיקים תועלת זה מזה, או מצב שבו סימביונט אחד מפיק תועלת ואילו השני אינו מושפע לטובה או לרעה. הצוותאות עשויה להתקיים בין מינים השייכים לממלכות שונות, כגון, סימביוזה בין צמחים ובעלי חיים, סימביוזה בין חיידקים וצמחים, בין פטריות וצמחים ובין בעלי-חיים ממינים שונים או שייכים לאותה הממלכה. תופעת הסימביוזה התייחסה תחילה רק למקרים בהם השותפים זכו ביתרון לעומת חיים עצמאיים. בהמשך, ההגדרה הורחבה במטרה לכלול את כל סוגי הצוותאות.
יש להבחין בין סימביוזה לטפילות. טפילות, בניגוד לסימביוזה, היא יחסי גומלין בין שני אורגניזמים שבהם הפונדקאי ניזוק מן הטפיל בעוד הטפיל מפיק תועלת מן הפונדקאי.
מקור המונח סימביוזה

החוקר היינריך אנטון דה ברי טבע לראשונה את המונח סימביוזה בשנת 1879, כאשר חקר את היווצרות החזזיות וקבע שזוהי צורת חיים המתאפשרת על ידי חיים משותפים של שני האורגניזמים השייכים לשתי קבוצות שונות מבחינה פילוגנטית: אצות ופטריות. את המונח סימביוזה הוא הגדיר כ”חיים בצוותא של אורגניזמים שונים”. הוא הודיע על כך במונוגרפיה שפרסם ב־1879, ובתרגום לעברית נקראה "תופעת הסימביוזה". את החלופות העבריות צַוותָּאוּת וצַוְותַּאי להגדרת סימביונט גזרה האקדמיה ללשון העברית ב-2009 מן המילה הארמית צַוְותָּא (בעברית: צוות), המצויה בסִפרות חז"ל. עשרות שנים קודם לכן הציע המילונאי ראובן אלקלעי את חידושו במונח "שִׁיתּוּפָנוּת" ואת שם התואר הנגזר "שִׁתּוּפָנִי".
סוגי צוותאות

קיימים כמה סוגים של יחסי גומלין אפשריים בין פרטים ממינים שונים:
מוטואליזם (הדדיות): כאשר שני המינים מפיקים תועלת מן הצוותאות.
אנדוסימביוזה (צַוְותָּאוּת תּוֹכִית): כאשר המין האורח חי בתוך התאים של הפונדקאי ושניהם מפיקים תועלת מן הצוותאות.
קומנסליזם (סְמוּכנות): כאשר אחד המינים מפיק תועלת, בעוד האחר אינו ניזוק מן הצוותאות.
פרזיטיזם (טפילות): כאשר אחד המינים מפיק תועלת מן הצוותאות בעוד האחר ניזוק ממנה.
סוגי צוותאות > מוּטוּאליזם

מוטואליזם הוא חיי שיתוף בין שני אורגניזמים המועילה לשניהם. דוגמה להדדיות היא דג הנקאי החי באוקיינוס ההודי ובאוקיינוס השקט, ומנקה את דגי שוניות האלמוגים מטפיליהם על ידי אכילת רקמת העור המת שעל פניהם. דגי השונית נפטרים מטפיליהם והנקאי זוכה לארוחה דשנה.
דוגמה נוספת של מוטואליזם היא החזזית, המיצגת חיי צוותא של אצה ופטריה. האצה נעזרת בסביבה הלחה שמספקת הפטרייה, סביבה שהיא ההכרחית לקיומה, ואילו הפטרייה מנצלת חלק מהחד-סוכרים אותם מייצרת האצה בתהליך של פוטוסינתזה.
דוגמה נוספת הם חיידקים מקבעי חנקן, החיים בתוך פקעיות על שורשי צמחי קטניות. הם מקבעים חנקן אטמוספירי, אשר אינו מנוצל על ידי הצמחים, ומספקים לצמח תרכובות חנקניות חיוניות. בתוך שורשי הקטניות קיימת סביבה המעודדת התפתחות חיידק הריזוביום שהוא החיידק העיקרי בשותפות הזו.
יחסי מוטואליזם ניתן למצוא גם ביחסי הגומלין המתקיימים בין שורשי צמחים שונים לבין תפטיר של פטריה בשם מיקוריזה. רוב הפטריות מקיימות קשר כזה עם צמחים שונים, ושני השותפים נשכרים. הפטרייה מנצלת חלק מהסוכרים הנוצרים בצמח על ידי תהליך הפוטוסינתה והצמח מקבל מינרלים, הנספגים מהקרקע על ידי הפטרייה. מיקוריזה ידועה בישראל מתקיימת בין הצמח שמשון יושב Helianthemum sessiliflorum, לבין הפטרייה "כמהת השמשון" השייכת לקבוצת פטריות המאכל היקרות, פטריות הכמהין Terfezia boudieri.
מקרה מיוחד של מוטואליזם הוא זה של הסרטן הנזיר. לפעמים, סרטן זה מצמיד שושנת ים אחת או יותר לקונכייה בה הוא מתגורר. שושנת הים היא בעל חיים נטול ניידות המספקת לסרטן הגנה באמצעות הזרועות הצורבות שלה. הסרטן, בהיותו בעל יכולת תנועה, מסייע לה בהשגת אזורי מחיה שונים. בעתות רעב, הסרטן מסיר את שושנת הים מהקונכייה וטורף אותה. מקרה דומה הוא השושנון העינני (Amphiprion ocellaris), דג שחי סמוך לשושנת הים הטרקטיס (Heteractis magnifica). לשושנת הים יש מחושים צורבים שמגינים על השושנון. השושנון מגן על שושנת הים מדגים שאוכלים אותה.
לאוכלי עשב רבים יש פלורת מעיים העוזרת להם לעכל חומר צמחי שקשה יותר לעיכול ממזון שמקורו מהחי. היא כוללת פרוטוזואים או חיידקים בעלי יכולת לעכל תאית.שוניות אלמוגים מתפתחות הודות ליחסי הדדיות בין אלמוגים לבין אצות שונות החיות בתוכם. רוב צמחי היבשה והמערכות האקולוגיות היבשתיות מתבססות על יחסי הדדיות בין הצמחים המקבעים פחמן מהאוויר על ידי קיבוע דו־תחמוצת הפחמן, לבין פטריות מיקוריזליות, המסייעות בספיגת מים ומינרלים מהקרקע.
סימביוזה עשויה להתקיים גם בין מיקרואורגניזמים, כאלה המתקיימים על פני צמחים, כגון תרביות של חיידקים ושמרים בשם Symbiotic culture of bacteria and yeast (SCOBY) המשמשות כסטארטרים של תסיסה של עלי תה ויצירת תה הקומבוצ'ה,  וליצירת ביופילמים של תאית בתהליך ייצור החומץ על ידי החיידקים החיים בסימביוזה הדדית של חיידקי חומצת החומץ Acetobacter, Komagataeibacter, Gluconaceobacter.
סוגי צוותאות > אנדוסימביוזה

אנדוסימביוזה היא מערכת יחסים סימביוטית שבה סימביונט אחד חי בתוך הרקמות של האחר. דוגמאות כוללות חיידקים מקבוצות שונות, כגון, חיידקים מקבעי חנקן החיים בקישוריות (Root nodule) על שורשי קטניות מסוגים שונים, וחיידקים מקבעים חנקן מקבוצת האקטינומיצטים (actinorhizal plants) כגון, חיידקי הפרנקיה (Frankia) החיים בקישוריות על שורש עץ האלמון, אצות חד-תאיות החיות בתוך ועל פני אלמוגים בוני שונית, וחיידקים אנדוסימביוטיים המספקים חומרים מזינים חיוניים לכ-10%-15% מהחרקים ומגינים על המערכת החיסונית של חרקים.
סוגי צוותאות > קומנסליזם – סמוכנות

הקומנסליזם (בעברית: סְמוּכָנוּת) הוא צורה של חיי צמידות המועילה לאחד הסימביוטים מבלי להזיק לסימביונט האחר.
קיימים שני אופנים לביטוי הסמוכנות: סמוכנות שבה הפונדקאי מפיק התועלת וסמוכנות שבה הפונדקאי אינו מפיק תועלת מן השיתוף אך גם אינו ניזוק.
דוגמה לכך הם האפיפיטים, קבוצת צמחים הנפוצים בג'ונגלים וגדלים על צמחים אחרים אך אינם מזיקים להם. הם קולטים את המים מהאוויר הלח בסביבתם בעזרת שורשי אוויר מיוחדים. המלחים נקלטים מהאבק ומהעפר המצטבר בחריצי קליפות העצים הפונדקאים עליהם הם צומחים. האפיפיטים אינם צמחים גבוהים וצמיחתם על גזעי העץ מאפשרת להם להגיע לגובה רב ועל ידי כך להיחשף לקרני השמש ולקיים את תהליך הפוטוסינטה. אורַח חיים מיוחד זה מאפשר להם קיום ללא מגע עם הקרקע.
דוגמה נוספת לקומנסליזם היא האנפה (Ardea) הניזונה מחרקים הנחשפים על ידי רעייה של יונקים או מחרקים שוכני קרקע הנחשפים על ידי פעולת החריש.
האבולוציה של הסימביוזה

העדות המוקדמת ביותר לקיום תהליכי סימביוזה היא בת 515 מיליוני שנים. במחקר זוהו תולעים טפיליות על גבי ברכיופודים ונעשתה השוואה בין ברכיופודים נגועים בתולעים טפילות אלה ובין ברכיפודים לא נגועים. זיהוי התולעים כטפילות בוצע בין היתר על ידי אפיון החיבור הייחודי שהתקיים בין התולעים לברכיופודים.
תאוריות אבולוציוניות מנסות להסביר כיצד נוצרו תאים בעלי אברונים בעזרת אנדוסימביוזה. על פי תאורית האנדוסימביוזיס של החוקרת לין מרגוליס, שני סוגי האברונים, הכלורופלסטים והמיטוכונדריונדריה היו בעבר הקדום חיידקים עצמאיים השייכים לפרוקריוטיים. החיידקים הקדומים התמזגו לתוך יצורים חד-תאיים, כטרף שהפך לטפיל, ונוצרו ביניהם יחסים של אנדוסימביוזה.
התהליכים האנדוסימביוטיים בין היצורים החד תאיים לבין החיידקים שנבלעו, הפכו במהלך האבולוציה להכרחיים.
תאוריה זו הועלתה לפני כמאה שנה, ולא התקבלה בחוגים המדעיים. החוקרת לין מרגוליס היא שקידמה את תאוריה זו, המקובלת כיום כמקור האבולוציוני של התאים האוקריוטיים.. הנושאים בתוכם מיטוכונדריה וכלורופלסטים שהיא ראשית האבולוציה של הצמחים הירוקים ו"כיבוש היבשה" על ידם.
בתרבות

בקומיקס ובסרט של ונום מופיעה סימביוזה בין הטפיל ונום שמקנה לאדי ברוק יכולות יוצאות דופן, כגון ריפוי פצעים, ואדי ברוק שמאפשר לונום (הטפיל) לחיות על כדור הארץ.
ראו גם

ביוקלאוסטרציה
הערות שוליים

↑  צַוְתָּאוּת במילון ביולוגיה כללית (תשס"ט), 2009, באתר האקדמיה ללשון העברית
↑  Angelard, C., Bever, J. D., Genetics of Symbionts, Brenner’s Encyclopedia of Genetics (pp., Elsevier, 2013, עמ' 595–597. (באנגלית)
↑  צוות האתר, Symbiosis - Definition and Examples, Biology Online Dictionary, ‏דצמבר 2021
↑  Anton de Bary, Die Erscheinung der Symbiose, Strasbourg: K. J. Trubner, 1879. (בגרמנית)
↑  מילים ומונחים באתר האקדמיה ללשון העברית
↑  למד לשונך 84, באתר האקדמיה ללשון העברית, ‏14 באוגוסט 2010
↑  ראובן אלקלעי, מלון עברי שלם, כרך 3, הוצאת גליל, 1994
↑  FishBase Concepts, Design and Data Sources, fishbase.mnhn.fr
↑  שמשון יושב, באתר www.wildflowers.co.il
↑  כמהת שמשון, באתר mushrooms.org.il
↑  Imafuku, M. et al., Predation on symbiont sea anemones by their host hermit crab Dardanus pedunculatus, Marine and Freshwater Behaviour and Physiology 33(4), 2000, עמ' 221–232 doi: https://doi.org/10.1080/10236240009387094
↑  מריו ליביו, “המוצא” – פרק מתוך ספרו של פרופ’ מריו ליביו “שגיאות גאוניות” (חלק ראשון), באתר הידען, ‏מרץ 8, 2014
↑  Alison J. MacAdams, Browning, Barbara. Samba: Resistence in Motion. Indianapolis, Indiana University Press, 1955. 190p; Guillemoprieto, Alma.Samba. New York, Columbia University Press, 1994. 244p; Hess, David. Samba in the Night. New York, Columbia University Press, 1994. 20, Afro-Ásia, 1997-01-26 doi: 10.9771/aa.v0i19-20.20961
↑  Toller, Rowan & Knowlton 2001
↑  Harrison 2005
↑  Silvia Alejandra Villarreal‐Soto, Sandra Beaufort, Jalloul Bouajila, Jean‐Pierre Souchard, Patricia Taillandier, Understanding Kombucha Tea Fermentation: A Review, Journal of Food Science 83, 2018-03, עמ' 580–588 doi: 10.1111/1750-3841.14068
↑  Suhelen Egan, Tilmann Harder, Catherine Burke, Peter Steinberg, Staffan Kjelleberg, Torsten Thomas, The seaweed holobiont: understanding seaweed–bacteria interactions, FEMS Microbiology Reviews 37, 2013-05, עמ' 462–476 doi: 10.1111/1574-6976.12011
↑  Ioannis Eleftherianos, Jaishri Atri, Julia Accetta, Julio C. Castillo, Endosymbiotic bacteria in insects: guardians of the immune system?, Frontiers in Physiology 4, 2013 doi: 10.3389/fphys.2013.00046
↑  A 515 million-year-old freeloader : the oldest known parasite
1 2  צוות האתר, Endosymbiosis: Lynn Margulis - Understanding Evolution, אוניברסיטת ברקלי
1 2  Schwartz, R. and Dayhoff, M., Origins of Prokaryote,Eukaryotes,Mitochondria and Chloroplasts, Science, Science (4327) 199, 1978, עמ' 395-403
↑  Zeigler, D., Symbiosis, Evolution, Elsevier, 2014, עמ' 101–110 doi: https://doi.org/10.1016/B978-0-12-800348-0.00012-2
| יחסי גומלין בין אורגניזמים |
| --- | --- | --- |
| יחסי +/- | טריפה • טריפה תחרותית • טפילות • פרזיטואידיות • חקיינות בטסיאנית • רמאות |  |
| יחסי -/- | תחרות |  |
| יחסי +/0 | קומנסליזם |  |
| יחסי -/0 | אללופתיה |  |
| יחסי +/+ | הדדיות (ניקוי הדדי) • אנדוסימביוזה • חקיינות מילריינית • זולתנות |  |
| אחר | חקיינות • סימביוזה • פונדקאי |  |
| --- | --- |
בקרת זהויות :  NLI: 987007553531805171  BNE: XX526947  BnF: cb12653936q (data)  GND: 4136029-1  LCCN: sh85131402  NDL: 00567270  NKC: ph288751 
צילום של מיקוריזה של פטרייה ממשפחת ה-Amanita
התפתחות הסימביוזה Symbiogenesis
פילפלד

| --- | --- |

 לידה:  1 במאי 1985 (בן 39) ישראל ישראל
 תחום יצירה:  ציור, עיצוב גרפי
 זרם באמנות:  פופ ארט, פוסטמודרניזם, אמנות אפריקאית עכשווית, היפר-ריאליזם
 www.pilpeled.com/home.html
פילפלד (באנגלית: PILPELED; נולד ב-1 במאי 1985) הוא כינויו של אמן הרחוב, הצייר, המאייר והמעצב גרפי הישראלי ניר פלד.
ביוגרפיה

פילפלד גדל בעיר הרצליה, התחיל את דרכו בזמן שירותו הצבאי בבה"ד 8 כמעצב פוסטרים ללהקות ופליירים של מסיבות.
פילפלד מאופיין בעיצוב בפוטושופ ואומנות גאומטרית, בשילוב עם אומנות גרפיטי בעל טביעת יד איקונית. פילפלד צמח ורכש את סגנונו הייחודי מתוך חומרים מחיי הלילה והמוזיקה.
במרוצת השנים פילפלד שיתף פעולה בפרויקטים דוגמת עיצוב הקונספט ל-MTV ישראל, וכמו כן זכה פעמיים בתחרות הסטריט פרינט (עיצוב הפוסטר) במקום הראשון ובתחרות הגרפיטי הטוב בעיר מטעם טיים אאוט, ייצוג ישראל בתערוכות בינלאומיות למשל בפרויקט האמנות הבינלאומי ‘הקירות’, שהושק בשכונת תלפיות בירושלים וב‘רחוב’ בפולין.
פילפלד משתרע על מגוון תחומי עיצוב כמו בקבוק הוודקה שעיצב לאבסולוט והפך לפריט אספנים, מיתוג פסטיבל "רוקנרולר" במסגרתו הגיעו לארץ הפיקסיז, או עטיפת האלבום החבר אני שאייר לפורטיס וכלי בית. בשנת 2015 הוציא את ספר האמן שלו ובשנת 2018 סגר את מותג הביגוד שברשותו. בשנת 2019 הציג בבית התפוצות ובשנת 2020 נבחר לעצב את הכניסה לסיפריית הילדים בספריית בית אריאלה.
בשנת 2021 נבחר לצייר על סוכת המציל בחוף צארלס קלור המיתולוגי. והמשיך במסע זה כאשר ב-2022 בתערוכה חדשה ״השתקפות האידאה״ שמפגישה בין הטבע והאמנות העכשווית באתר מורשת עולמית האיר את מערות בית גוברין. באותה שנה לראשונה בישראל היה האומן היחד שעיצב למותג האיטלקי סמג בשיתוף פעולה ייחודי והשתתף בתערוכות של בנקסי בארהב.
בשנת 2023 יצא לשוק הבינלאומי בשיתוף הפעולה שלו עם מותג בגדי הגלישה האוסטרלי בילבונג בקולקצית קונספט עם רמזים לעולמות הסרף-סקייט ועיצוב שחור לבן בדגש היפסטרי.
מבין שיתופי הפעולה של פילפלד עם חברות מסחריות ניתן למנות את WeWork, פומה, קוקה-קולה, אבסולוט, אתא, New Era Cap Company, נספרסו ושיבס.
יצירותיו

יצירותיו של פילפלד נמכרות בכל העולם, פילפלד הציג מספר תערוכות יחיד למשל: בתדר, גלריית אלנבי, בגלריה Urban Nation בברלין, ובגלריה Blackflag Art Gallery שבאיסטנבול ועוד לאחר אירועי ה-7 באוקטובר השתתף בפרויקט יוצרים תקווה להעלאת המודעות לנופלים במלחמת חרבות ברזל.
להלן מספר מיצירותיו:
הערות שוליים

↑  קוקה קולה משיקה פרויקט אמנות אורבני, באתר ynet, 14 באפריל 2015
↑  פסטיבל רוקנרולר, באתר רדיו קול יזרעאל 106FM - תחנת הרדיו של מכללת עמק יזרעאל
↑  Jerusalem Urban Art - Talpiot, The Jerusalem Post
↑  לצייר על הקירות: פרויקט אמנות בינלאומי מתמשך בתלפיות ירושלים, באתר מגזין לג'יט Legit Magazine
↑  PILPELED - Murals and Art, www.wescover.com
↑  Optical Obstruction, As Promised, ‏2019-12-17
↑  החיים הם קנבס: סיפור ההצלחה של ניר פלד (פילפלד), באתר ‏מאקו‏, 19 ביולי 2013
↑  פאשן ניוז: פילפלד, ג'ימי צ'ו, H&O ו-ברשקה, באתר www.spotit.co.il (בעברית)
↑  פילפלד X פופה | PILPELED x FOFFA, באתר אלקטריק קונספטס, ‏2017-06-17
↑  תפוס אותי אם תוכל, באתר ראשי, ‏2014-08-25
↑  סיגל נמיר •, כשהרחוב מגיע לגלריה. Street Capture בתירוש | dezignZoom, באתר dezignzoom.co.il, ‏2015-06-22
↑  Beija Flor X PILPELED, Beija Flor
↑  שני נוי, ‏"מאז ומתמיד זה היה מסחרי", באתר ‏מאקו‏, 19 בנובמבר 2015
↑  מאת שירה פור, פילפלד משיק קולקציה חדשה, באתר טיים אאוט, ‏2016-08-25
↑  רעות ברנע, קונים, תולים, תורמים, באתר כלכליסט, 21 באוגוסט 2014
↑  מאת מערכת טיים אאוט, מגניבי תל אביב בהלם: פילפלד סוגר את המותג, באתר טיים אאוט, ‏2018-02-26
↑  נדב מנוחין‏, את בית התפוצות החליף מוזיאון חדש וענק, ובו הסיפור שלנו כפי שמעולם לא סופר, באתר וואלה, 10 במרץ 2021
↑  אנו, באתר Facebook
↑  ספריית בית אריאלה ביקורת | אמנות ואימהות, באתר איזי מומחים, ‏2019-09-03
↑  אומנות רחוב,ציורי קיר וגרפיטי בארץ ובעולם. : עבודה חדשה ממש של Pilpeled על תחנת המצילים בחוף צ'ארלס קלור בתל אביב., באתר www.facebook.com
↑  'השתקפות האידאה' – זמן מבשרת, באתר www.zmz.co.il
↑  מי האמן הישראלי שמאיר את מערות בית גוברין?, באתר מגזין לג'יט Legit Magazine
↑  לראשונה בישראל: סמאג - smeg בשיתוף פעולה ייחודי עם אמן הרחוב הבינלאומי פילפלד, באתר דתילישס, ‏2022-07-20
↑  Reut Barnea, החיים הם כן שחור לבן: פילפלד יוצר ומצייר ברחבי העולם, באתר מגזין פורטפוליו, ‏2022-08-22
↑  גלים גבוהים: האמן הישראלי עיצב קולקציה מטורפת לבילבונג | Fashion Forward | אופנה, באתר fashionforward, ‏2023-05-01
↑  ARTernative Guide, Facebook
↑  מורן, "אני מותח את הגבולות", באתר כלכליסט, 20 בנובמבר 2014
↑  רוני ודנאי‏, כשאמנות, אופנה וספורט חוברים יחדיו: פילפלד עושה את פומה, באתר וואלה, 4 בדצמבר 2014
↑  קוקה-קולה ZERO משיק פרויקט אמנות אורבני, באתר www.allmarketing.co.il
↑  חגית פלג-רותם, ‏אבסולוט על-פי פילפלד. חוויה מעצבת*(צילום: נתן דביר), באתר גלובס, 2 במאי 2013
↑  אבסולוט וודקה חושפת לראשונה בישראל, באתר WinesIsrael - יין ישראלי, קולינריה, שמן זית וטיולים, ‏2013-04-06
↑  נעמה ביבי, רנואר משתפים פעולה עם הסטייליסט איתי בצלאלי, באתר "את", 18 במאי 2017
↑  Pilpeled x New Era I limited edition I Thursday @ Teder, Secret Tel Aviv (באנגלית אמריקאית)
↑  מערכת כסית, נספרסו משיקה את בוטיק הדגל, באתר כסית, ‏2021-04-27
↑  עפרי איוניר, ‏פילפלד ושרה קורי עשו שת"פ טי-שירטים ואנחנו רוצים את כולן, באתר "Time Out ישראל", 9 במרץ 2025
↑  PILPELED POP UP SHOP, TEDER.FM
↑  פופ אפ פילפלד בתדר, באתר Allenby, ‏2017-11-05
↑  Pilpeled, Urban Nation (באנגלית אמריקאית)
↑   נעמה ריבה, אמן הרחוב פילפלד מציג מבט אופטימי באיסטנבול, באתר הארץ, 21 בספטמבר 2020
↑  שיחת היום, שיחת היום 06.02.24 – התכנית המלאה, באתר חדשות 13, 6 בפברואר 2024
עיריית חולון

| --- | --- |


חזית בניין עיריית חולון
 תחום:  חולון
 מדינה:  ישראל ישראל
 מטה הארגון:  חיים ויצמן 58 חולון
 יושב ראש:  ראש העיר  שי קינן
 מנכ"ל:  ארז ניסים
 www.holon.muni.il
עיריית חולון היא גוף השלטון המקומי, במעמד של עירייה, האחראי לניהולה השוטף של העיר חולון. ככל רשות מקומית, עוסקת עיריית חולון בעניינים מוניציפליים מסוג הסדרת שירותי חינוך, תרבות, רווחה, תשתיות, ניקיון, תברואה וכדומה.
ראש העירייה הנוכחי הוא שי קינן.
מבנה פוליטי > מועצת העיר

מועצת עיר היא גוף פוליטי-ציבורי, הגוף העירוני הנבחר אחת לחמש שנים בבחירות מקומיות על ידי תושבי העיר. בראש המועצה עומד ראש העיר, הנבחר בבחירה ישירה ואישית.
מועצת עיר, בדומה לכנסת, מורכבת מחברי-מועצה, המשתייכים לסיעות שונות, המרכיבות את הקואליציה והאופוזיציה. בראשית כהונתה בוחרת המועצה מקרב חבריה נציגים לוועדות העירוניות על פי מפתח סיעתי.
המועצה אחראית על ניהול העיר בתחומים שונים כגון: קביעת התקציב העירוני, חקיקת חוקי עזר, מתן היתרים שונים, פיתוח העיר וכדומה.
מועצת העיר שואבת את כוחה מ'פקודת העיריות', ומחויבת בדיווח לשר הפנים. ב'פקודת העיריות' אפשר למצוא פירוט באשר לתחומי הסמכות של המועצה וועדותיה השונות.
המועצה מתכנסת אחת לתקופה, באולם מועצת העיר, בקומה השלישית בבניין העירייה, ברחוב ויצמן 58, לישיבה הנקראת 'ישיבת מועצה' וכל הדיונים המתבצעים בה מוקלטים ונרשמים בפרוטוקול. ההחלטות המתקבלות בישיבת מועצה מהוות מסמך משפטי לכל דבר.
| סיעה> קואליציה (17) | מושבים> קואליציה (17) | חברים> קואליציה (17) |
| --- | --- | --- |
| חולון מתחדשת (לב) | 5 | שי קינן ,רות קרן, אילת כהן, יעקב מכלוף, ניצנית סטבון |
| העבודה (אמת) | 2 | זוהר נוימרק, גליה עומרד |
| ש"ס (שס) | 4 | חיים זברלו, עמיאל קסטוריאנו, יעקב בבלי, ראבון קייקוב |
| הליכוד (מחל) | 3 | מאיר חלבי, עזרא סיטון, יוסף זהבי |
| חוזה חדש (דף) | 1 | טל נבו אביטבול |
| תקווה חדשה (כן) | 1 | מיכאל סוטובסקי |
| הציונות הדתית (טב) | 1 | אורנה שמעוני |
אופוזיציה (10)
| צעירים פלוס (צ) | 7 | מורן ישראל, אלינור מטלון, שחר האס, רחל כהן, אלרון פנחס, בטי גודפרב, גל פרוזנפר |
| טוב לחולון (חי) | 1 | יוני ענבה |
| העבודה (אמת) | 1 | מוטי ששון |
| יחד בונים עיר בטוחה וחכמה (ע) | 1 | ניסן זכריה |
מבנה פוליטי > ראש העירייה

בראש המבנה הפוליטי של עיריית חולון עומד ראש העירייה, הנבחר אחת לחמש שנים בבחירות אישיות. במקביל לבחירת ראש העירייה, נבחרים בפתק הצבעה נוסף ובמעטפה נפרדת חברי מועצת העיר, המתמודדים ברשימות שונות שאינן בהכרח מקבילות לרשימות המתמודדות בפוליטיקה הלאומית. ראש העירייה, בדומה לראש ממשלה, נזקק לתמיכת רוב של חברי המועצה שנבחרה, ועל כן ירכיב בדרך כלל קואליציה עירונית ליצירת רוב במועצת העיר, אשר יעניק לו גיבוי וחופש פעולה לניהול ענייני העיר. בכירי רשימות הקואליציה מתמנים על פי רוב לסגניו, אוחזים בתיקים נושאיים שונים של אחריות לניהול ענייני העיר, ומהווים יחד עם ראש העירייה את "הנהלת העירייה" – היא ה"קבינט" המוניציפלי. יתר חברי המועצה שאינם חברי הנהלה, פועלים בוועדות השונות, המורכבות מאנשי רשימות שונות מן הקואליציה והאופוזיציה.
| מס' | שם | תקופת כהונה |
| --- | --- | --- |
| 1 | ד"ר חיים קוגל | 1940–1953 |
| 2 | פנחס איילון | 1953–1987 |
| 3 | חיים שרון | 1987–1989 |
| 4 | משה רום | 1989–1993 |
| 5 | מוטי ששון | 1993–2024 |
| 6 | שי קינן | 2024–מכהן |
מבנה פוליטי > ראש העירייה > מנכ"ל העירייה

| שם | תקופת כהונה | תחת ראש העיר |
| --- | --- | --- |
| חנה הרצמן | 1999–2019 | מוטי ששון |
| יוסי סילמן | 2019–2020 | מוטי ששון |
| ארז ניסים | 2021–2024 | מוטי ששון |
| גלעד אברהמי | 2024-מכהן | שי קינן |
חברות עירוניות

רשת קהילה ופנאי חולון - עמותה מעין עירונית, ללא מטרות רווח, שהוקמה בשיתוף עירית חולון והחברה למתנ"סים.
החברה הכלכלית לפיתוח חולון בע"מ - חברה-בת הפועלת לשיפור סביבת המגורים ואיכות החיים של תושבי העיר ולהשבחת נכסי העירייה. החברה עוסקת בייזום, תכנון, ניהול, ביצוע ופיקוח על פרויקטים עירוניים, בהתאם למדיניות הפיתוח העירונית ובתיאום עם גורמים שונים בעירייה. זאת לצד קידום פרויקטים להתחדשות עירונית, ניהול נכסי העירייה. כל זאת להשבחת סביבת ואיכות המגורים, המרחב הציבורי והעשרת המשאבים העירוניים.
החברה לבידור ובילוי חולון - זרוע ביצועית של עיריית חולון, החברה מנהלת ומפעילה מגוון שירותי חינוך, תרבות, נופש, בילוי, פנאי וספורט לתושבי חולון והסביבה.
מי שקמה - הוא תאגיד מים וביוב המספק שירותי מים וביוב בתחום המוניציפלי של חולון וערים נוספות. הוקם בשנת 2008 מכוח חוק תאגידי המים והביוב תשס"א-2001 וכפוף לרשות הממשלתית למים ולביוב.
חברת מוסדות חינוך חולון - מיסודה של הסוכנות היהודית לא"י בע"מ (חל"צ) החלה לפעול בשנת 1971. החברה היא חברה לתועלת הציבור ומלכ"ר. החברה נותנת מענה לכלל הסייעות והמלווים של החינוך בשליחות העירייה.
החברה לפיתוח תיאטרון ומוזיקה, אומנות ומחול - חברת בת עירונית אשר עוסקת בתחום פיתוח התרבות והאמנות בעיר חולון; והיא מפעילה את מוסדות התרבות בעיר. ביניהם: תיאטרון חולון, מדיטק, מוזיאון העיצוב, המרכז הישראלי לאומנות דיגיטלית, ומוזיאון הילדים הישראלי.
מערך השיטור עירוני

באוגוסט 2018, הוקם מערך השיטור העירוני בחולון. היחידה מורכבת משוטרי משטרת תחנת חולון וממפקחים מסייעים של עיריית חולון, לשם מתן מענה בכל רחבי חולון. מטרת הקמת מערך השיטור העירוני מתמקדת במתן טיפול בתופעות בריונות, ונדליזם ואלימות, בטיפול בעבירות רישוי ובנייה ובביצוע צווי בית משפט, במאבק בשכרות ובעבירות הקשורות באלכוהול, באכיפה בתחום בריונות בתנועה, באבטחת אירועים עירוניים וכן במתן תגובה מהירה לאירועים שדורשים התערבות ושמהווים פגיעה באיכות חיי התושבים, דוגמת השלכת פסולת במרחב הציבורי, עבירות הקמת רעש, חניות כפולות ועוד.
מערך השיטור העירוני פועל לצד הפיקוח העירוני, שממשיך לאכוף באופן שוטף את חוקי העזר העירוניים.
הפיגוע בצומת כרכור (2025)

| --- | --- |
 תאריך:  27 בפברואר 2025
 מקום:  צומת כרכור, ישראל
 קואורדינטות:  32°27′54″N 34°59′38″E﻿ / ﻿32.465068575889°N 34.993860809179°E﻿ / 32.465068575889; 34.993860809179
 סוג:  פיגוע דריסה ודקירה
 הרוגים:  1
 פצועים:  13
 מבצע:  ג'מיל זייאוד
  (למפת הכרמל מוגדלת) הפיגוע בצומת כרכור(למפת הכרמל רגילה) הפיגוע בצומת כרכור(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום הפיגוע בצומת כרכור(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום הפיגוע בצומת כרכור
 
הפיגוע בצומת כרכור (2025) היה פיגוע דריסה שהתרחש ב-27 בפברואר 2025 בצומת כרכור. את הפיגוע ביצע ג'מיל זיוד, פלסטיני בן 53 מג'נין, שדרס קבוצת אנשים בתחנת אוטובוס ופצע 14 בני אדם, מתוכם נערה בת 17, יהלי גור, שנפטרה מפצעיה לאחר מכן. לאחר פיגוע הדריסה, זיוד נמלט עם רכבו ניסה לדקור שוטרים שרדפו אחריו, השוטרים הספיקו להרוג אותו לפני שהצליח לדקור אותם.
מהלך הפיגוע

צומת כרכור ממוקם בכביש 65. ב-27 בפברואר 2025, בסביבות השעה 16:18, ג'מיל זיוד, פלסטיני בן 53 מהכפר סילת אל-חארית'יה שסמוך לג'נין, נסע במהירות גבוהה לעבר קבוצת אנשים שעמדה בתחנת אוטובוס בצומת כרכור. הוא פגע ב-14 בני אדם, בהם יהלי גור, נערה בת 17 מפרדס חנה-כרכור, שנפצעה אנושות בראשה ונפטרה מפציעותיה ב-4 במרץ 2025 בבית החולים. גור הייתה תלמידה בתיכון בחריש. בין הפצועים האחרים היו גבר בן 60 ואישה בת 19 שנפצעו באורח קשה עם פגיעות ראש, אישה שנפצעה באורח בינוני, וחמישה נוספים שנפצעו באורח קל. לאחר הדריסה, זיוד נמלט מהצומת. הוא המשיך בנסיעה של ארבעה קילומטרים, שבסופה הוא התנגש בניידת משטרה ליד מתחם קניות בגן שמואל, לאחר ההתנגשות הוא יצא מרכבו, שלף מברג וניסה לדקור שוטרים שהיו במקום. בתגובה, השוטרים פתחו באש והרגו אותו. חמאס שיבח את הפיגוע, אך לא לקח אחריות עליו באופן רשמי.
המחבל

המחבל שביצע את הפיגוע היה ג'מיל זיוד, שב"ח שהתגורר במעלה עירון עם אשתו הערבית-ישראלית. זיוד החל להתגורר בישראל באופן לא חוקי מספר שנים לפני שביצע את הפיגוע.
ראו גם

פיגועי טרור בישראל ב-2025
הפיגוע בצומת כרכור (2002)
הערות שוליים

↑  ירון דורון, "דמיינו אותה חוזרת אלינו - זה בלתי נתפס": חבריה של יהלי, שנרצחה בפיגוע בכרכור, נפרדים, באתר ישראל היום, 6 במרץ 2025
↑  ירון דורון, 14 פצועים, ביניהם בת 17 באורח אנוש, בפיגוע דריסה בצומת כרכור, באתר ישראל היום, 27 בפברואר 2025
1 2  רענן בן צור, "רצח נתעב ואכזרי של נערה תמימה": יהלי בת ה-17 נרצחה בפיגוע בכרכור, באתר ynet, 5 במרץ 2025
↑  מיכל בקשי, חמאס מברך על הפיגוע בכרכור: "תגובה הירואית נגד הכיבוש", באתר עכשיו 14